
Eliade şi detractorii lui sau 
Răfuiala oamenilor de rând cu omul superior 


Motto: 

«Desinfectarea 
culturii/ de paraziții 
metafizici/ dau pâinii 
tot mai mult/ un gust 
de spital şi puşcărie» 

(Horia Stamatu, 
Jurnal 1977). 


Trăim într-o lume a 
tarabei în care orice incult, 
liber a reproduce inepţiile 
liderilor de opinie 
prefabricată, se vrea 
recunoscut drept autor al unor remarcabile originalități. Să 
vedem însă ce este cu libertatea de a reproduce inepții. 

După ciuntirea ţării (, la vremea când se instaurase 
barbaria sovietică şi când invadatorul n-a ezitat să distrugă 
volumul despre cultura românească (al cincilea volum al 
Enciclopediei României, coordonat de Mircea Vulcănescu şi 
Dan Botta) scoțând totodată din circuit peste 8 500 de titluri 
(marea majoritate a valorilor culturale din perioada interbelică), 
«libertatea de gândire» a însemnat (de pildă) repetarea ideii că 
Mircea Eliade trebuie neapărat scos din cultura românească. 
Desigur nu numai el. Lista alcătuită în toamna anului 1944 de 
1. Vitner 2 pe tema scriitorilor «morţi la 23 august1944» 
cuprinde mai toate vârfurile spiritualităţii interbelice. 
«Libertatea» de a repeta ideea scoaterii gândirii eliadeşti din 
patrimoniul cultural român si-a asumat-o mai apoi N. Tertulian 
când scria despre non-valoarea operelor lui Mircea Eliade. Nici 
comunistul Alexandru Mirodan nu s-a lăsat mai prejos, când, în 
articolul Ceva despre analfabetism („România literară”, 4 
oct.1946), ţinea să arate că lar fi depăşit cu mult pe istoricul 
religiilor care preda la Paris fiind prețuit de lumea academică 
occidentală, pentru lucrarea despre Yoga şi pentru toate studiile 
apărute în reviste de specialitate. 

Acelaşi tip de «libertate» l-am revăzut în 2006 la două 
vedete “culturale”. Un modest recenzent, care probabil n-a 
fost nicicând în stare să ducă la bun la sfârşit lectura vreunei 
cărți filosofice, se întreba cu-n scrâşnet abia camuflat, dacă 
«adulația» pentru opera ştiinţifică (9 a lui Mircea Eliade n-ar 
putea fi o «formă de castrare» (Ovidiu Şimonca în „Obs. Cult.”). 
Un altul nota într-un articol din „Dilema Veche” (25 aug. 2006) 
că fostul asistent al lui Nae Ionescu fusese până la plecarea din 
țară un fel de nimeni: «Până în 1944 Mircea Eliade nu era decât 
autorul unei serii de cărticele descriptive şi a câtorva romane 
care, aşa cum admite chiar el, erau scrise pentru un public de 
domnişoare» (Cătălin Avramescu). Intr-o atare afirmaţie, partea 
de argumentare prin «aşa cum admite chiar el» este nulă, 
întrucât scriitorii sînt extrem de rar mulțumiți de propriile 
opere. 

Interesant în cântărirea operei prin raportarea la autor 
este desigur un alt aspect, care nu putea fi pus în lumină de un 
om de rând. Pornind de la observaţia lui Aristotel după care 
cauza păstrează în sine un plus față de efectele ei, Mihai 
Eminescu meditează la creaţia artistică şi la «cauza» ei, ajungând 
la concluzia că opera de artă ar fi o emanație parțială a comorilor 
spirituale definitorii pentru adevăratul artist: «Ce respect 
trebuie să avem aşadar înaintea bogăției spirituale a lui Michel 
Angelo, Goethe, Beethoven ş. a., când ne gândim cât de 
însemnate sînt deja cele ce au dat la lumină, care nu reprezintă 
decât incomplet totalitatea spirituală a acelor oameni » scrie 
poetul (Eminescu, mss. 2290). 

Dar să vedem ce este cu zisele «cărticele descriptive» 
publicate de cel considerat în perioada interbelică vârful unei 
generații de scriitori ale căror opere n-au putut fi (pentru vecie) 
înmormântate după 23 august 1944: Dan Botta, Emil Cioran, 
Eugen Ionescu, Mircea Vulcănescu, Vintilă Horia, Sorin Pavel, 
Petre Tuţea, G. Racoveanu, Paul Sterian, Vasile Posteucă, Horia 
Stamatu, Petru Comarnescu, Stelian Mateescu, etc. După 
ocuparea țării, în teroarea ideologică instalată atunci, Mircea 
Eliade a fost complet interzis, pentru ca după un sfert de secol 
(când mediile academice occidentale nu mai pridideau a-l onora 
cu cele mai însemnate distincții), să-i fie reeditate cu greu o 
foarte mică parte din scrieri. Asemenea barbarie culturală vag 
spoită cu puţinele editări din perioada comunistă, a ieşit de 
sub spoială în post-comunism prin „Dilema veche” (aug 2006) 
în felul mai sus citat, şi prin organizarea la Bucureşti — la 
douăzeci de ani de la moartea lui Eliade, şi nu cu prilejul 
sărbătoririi centenarului naşterii «celui mai mare istoric al 
religiilor din sec.XX» (ceea ce ar fi însemnat o amânare cu vreo 
3 luni) —, unui colocviu internațional cu o secțiune „Mircea 
Eliade” reunind referirile inchizitoriale întru desființarea operei 
unui savant care a dormit ani de zile 3 ore pe noapte, scriind si 
citind mai mult de 16 ore pe zi. Manifestarea internaţională din 


septembrie 2006 organizată de nepotul lui Leonte Răutu cu 
bani de la buget a oferit, fără nici un dubiu, modelul oficial de 
receptare a lui Eliade, neschimbat de zeci de ani, mai precis 
din anii când istoricul religiilor era condamnat în lipsă, alături 
de E. Ionescu, V. Horia, Cioran, etc. În asemenea context 
ideatic, lui Cătălin Avramescu i s-a părut cât se poate de oportun 
să disprețuiască exact volumele de eseuri (despre care 
Alexandru Paleologu zicea că sînt „formidabile”) interzise de 
cenzura comunistă care uza de acelaşi rechizitoriu la adresa 
filosofului religiilor. Iată volumele lui Eliade desconsiderate 
de Cătălin Avramescu în 2006: Solilocvii (1932), Oceanografie 
(1934), Alchimie asiatică (1935), Yoga (1936), Cosmologie si 
alchimie babiloniană (1937), cele trei volume ale revistei 
„Zalmoxis”, Metalurgy, Magic and Alchemy (1938), 
Fragmentarium (1939), Mitul reintegrării (1942), Insula lui 
Euthanasius (1943), Comentarii la legenda Meşterul Manole 
(1943), Os Romenos, latine do Oriente (1943) si Ensaios luso- 
romenos (1943). 

Puse ceva mai limpede în pagină, lucrurile nu sînt tocmai 
favorabile celor care n-au fost în stare să producă nimic pentru 
sporirea valorilor culturii româneşti, dar în schimb s-au găsit 
să-l judece pe Mircea Eliade şi să-i minimalizeze scrieri dense 
de gândire filosofică, cu «libertatea» de a prelua neputințele 
ideatice ale proletcultiştilor trâmbițate prin cărți de necitit. In 
al doilea rând, fiindcă ambii jurnalişti au lăsat să se întrevadă în 
articolele lor nestrămutata dorinţă de a perpetua idiosincraziile 
lui Zigu Ornea, bătrânul dilematic (de tristă amintire) care, pe 
când avea 28 de ani, n-a ezitat să-i deschidă lui Noica porțile 
puşcăriei (%. Spre a supraviețui căderii comunismului, una din 
formele pe care le-a îmbrăcat cenzura atotputernică înainte şi 
după 1990 — prin menţinerea monopolului asupra mass mediei 
şi prin perpetuarea «hegemoniei establishmentului comunist» 
5) în domeniul ideologiei —, a fost larga mediatizare (prin Editura 
«Fundaţia Culturală Română») a neadevărurilor istorice despre 
anii treizeci confecționate în 1995 de turnătorul Zigu Ornea 
(1930-2000), invocate obligatoriu în teze de doctorat sau în 
mass-media ori de câte ori este vorba de Mircea Eliade, Mircea 
Vulcănescu, Nae Ionescu, Horia Stamatu, Vintilă Horia etc. 

Dacă în România orice incult a fost mereu încurajat să 
disprețuiască gândirea eliadescă la care nu are acces, nu e mai 
puțin adevărat că filozoful religiilor a avut în Occident cititori 
pe măsura sa. De pildă, când i-a apărut la Payot Tratatul de 
istoria religiilor (1949), unde religiozitatea fusese înfăţişată 
ca o realitate originară, ireductibilă la formele sub care se 
manifestă, momentul a fost socotit ca „marcând o dată 
importantă în istoria ştiinţei religiilor” (]. Danielou). Pe lângă 
admiraţia suscitată de originala interpretare sacrală a 
hierofaniilor, lui Eliade i-au fost apreciate „cunoaşterea 
extraordinar de largă a literaturii istorico-religioase şi aleasa 
lui sensibilitate religioasă, dublată de un vizibil contact cu 
religiozitatea indiană” (R. Pettazzoni). 

Prin anii şaizeci, cititorilor săi avizaţi nu le-a scăpat noutatea 
interpretării lui Faust (prin ideea unei simpatii reciproce dintre 
Spiritul creator şi spiritul negator) propusă în Mephistopheles 
et l'Androgyne (Paris, 1962), interpretare care adâncea o 
pespectivă schițată deja în Mitul reintegrării (Bucureşti, 1943). 
Dar dincolo de justa sau injusta apreciere a „îngemănării 
erudiției cu înțelegerea intuitivă a gândirii mistice” (Luc 
Guerin) din studiile lui Eliade, interesant ne pare însuşi faptul 
că, în răfuiala unui incult oarecare cu un spirit superior, se 
poate întrezări „credința în progres” a omului de rând, croit 
pe calapodul personajului Wagner din Faust-ul lui Goethe. 

Dispus a bate pasul pe loc prin lenea unei gândiri înclinată 
să preia şi să ducă mai departe măruntele idei la care are acces, 
omul de rând crede în progres. El are alergie la genii, aşezându- 
se pe sine mai presus de oamenii mari ai trecutului, mândru de 
avantajul de a fi fost născut după ei. Personajul Wagner este 
prototipul celor vrăjiți de mitul progresului. Goethe ştia bine 
că gândirea înaintaşilor rămâne pentru mulți o carte „cu şapte 
peceţi”. De aceea îl pune pe Faust să-l ia peste picior pe Wagner 
care, crezând în progres, se credea la distanțe astrale de 
înțelepții de odinioară. 

Aprofundând ideea inaccesibilității celor scrise de oamenii 
aleşi, Goethe arată (celor ce au ochi de văzut) că transmiterea 
cunoaşterii de-a lungul timpului devine problematică, scrierile 
fiind asemenea unor oglinzi. După efortul de citire nu se ajunge 
— cum cred cei naivi - la sensul intenționat de autor. Din 
oglinda cărții, cititorului mărunt nu-i va apărea nicând 
strălucitorul spirit ascuns între coperţile tomului ce a străbătut 
veacurile. Lui i se va arăta, ca-ntr-o oglindă, propriul chip: „Was 
ihr den Geist der Zeiten heisst,/ Das ist im Grund der Herren 
eigner Geist,/ In dem die Zeiten sich bespiegeln”. (Lucian 
Blaga : „Ce voi numiţi al vremurilor duh/ E numai duhul 
dumneavoastră/ În care vremurile se-oglindesc”. 

Goethe nu-i uită nici pe inculții la care oglindirea celor 
citite este atât de jalnic deformată, încât îţi vine s-o iei la 


goană, după ce arunci o singură privire („Da ist's denn wahrlich 
oft ein Jammer! / Man lăuft euch bei dem ersten Blick davon”). 

Dar conversaţia lui Faust cu Wagner dezvăluie şi felul 
cunoaşterii pecetluite cu şapte peceți: “Puţinii care au ştiut 
ceva şi cari au fost destul de nebuni de nu şi-au închis inima lor 
plină ci au dezvăluit prostimei gândul şi vedeniile lor, au fost, 
de când lumea, răstigniți sau arşi pe rug” (trad. Iosif Nădejde, 
1938). Cum vedem, cunoaşterea “pecetluită” ar fi cunoaşterea 
filosofică (indicată prin numele filosofului Giordano Bruno, ars 
pe rug la Roma în 1600) şi acea învățătură pe care a vrut să o 
împărtăşească altora «Cel răstignit pe cruce». 

După Eminescu, «poeții, filosofii unei națiuni presupun 
în cântec şi cuget înălțimile cerului». Dar ce înseamnă într-o 
cultură dispreţuitoare a operelor eliadeşti «înălțimile cerului»? 
Nimic altceva decât «obscurantism» şi «poncife misticoide» 
(Ovidiu Şimonca despre Eliade). În opiniile de împrumut ale 
lui Cătălin Avramescu - vedeta culturală care uită de ghilimele 
când preia inepții „oficiale” —, a gândi la cele divine, echivalează 
cu «intenția declarată de a forța o întoarcere a culturii europene 
la păgânismul pre-creştin» ( rev. „Dilema veche” din 25 
aug.2006). 

Mircea Eliade era de părere că „Dumnezeu nu şi-a întors 
dragostea de la om”. Doar oamenii îl lasă pe Dumnezeu singur. 
«Capacitatea omului de a fi liber şi creator prin credință, dacă 
ar fi folosită, ar duce la veşnica reînoire a Cosmosului, la 
regenerarea tuturor făpturilor, adică la abolirea istoriei şi la 
instaurarea timpului aceluia (illud tempore), prorocit de Isaia», 
scria hermeneutul religiilor (vezi M. Eliade, Când omul era 
creator, în rev. „Indreptar”, Miinchen, martie 1950). 


Isabela VASILIU-SCRABA 


NOTE: 

1- Ne referim la a doua ciuntire a țării. Prima, cea din 1940 
care a urmat înțelegerii între Hitler şi Stalin a smuls din trupul 
României o jumătate de Ardeal, Cadrilaterul, Bucovina de Nord si 
Basarabia. A doua ciuntire, de după Yalta anului 1945 a răpit din nou 
Bucovina de Nord si Basarabia pe care românii le dobândiseră în 
războiul lor împotriva ruşilor cotropitori care imediat după ocuparea 
provinciilor româneşti şi-au început deportările în Siberia şi uciderile 
masive pentru a dez-româniza teritoriile ocupate. Despre barbaria 
popoarelor puse pe cotropirea de noi teritorii, Mihai Eminescu scria 
la modul general că <în întunericul nedreptăţii şi a barbariei, toate 
naţiunile îşi sînt egale în abrutizare». 

2-vezi Marin Niţescu (1925-1989), Sub zodia proletcultismului, 
Bucuresti, 1995, p. 49. 

3% Recenzia lui Ov. Şimonca este scrisă în stilul vehement şi 
obtuz al vremurilor cînd linia oficială era trasată de Leonte Răutu, 
preluând în răbufniri inchizitoriale tot năduful torționarilor ce nu - 
au putut băga pe Eliade în închisoare ca să împărtăşească soarta lui 
Mircea Vulcănescu (bătut la sânge, până şi-a dat obştescul sfârşit în 
puşcărie). Repetând inepții vehiculate mai bine de jumătate de secol, 
recenzia este „stearpă si convențională” ca şi dosarul cu rezultatele 
cercetărilor lui FI. Țurcanu, dosar tradus în germană sub titlul «Im 
Gefângnis der Geschichte» (ce evocă regretul agenților NKVD, gen 
Nikolschi, care au ratat ocazia de a-l întemnița pe marele istoric al 
religiilor). Despre această excesiv de lăudată carte am scris în vol.: 
Isabela Vasiliu Scraba, Propedeutică la eternitate, Slobozia, 2004, 
pp. 91-99. 

4-vezi C. Noica în vizorul Securității, documente din Arhiva 
CNSAS publicate de rev. „Obsevatorul Cultura!” nr. 20 (277) din 14- 
20 iulie 2005; Luciana Pop, Constantin Noica şi criticii săi din 
Securitate, în „Ziua” din 31 martie 2007, precum şi |. Spânu, Cine 1- 
a turnat pe Noica la Securitate?, în «Ziua» din 7 aprilie 2007. Z. 
Orenstein/Ornea, care dăduse pe ascuns Securității o copie a scrierii 
noiciene, a fost înaintat în funcţia de «îndrumător» la Centrala 
librăriilor. O notă a sursei «Şerban» (Pavel Apostol) a oferit această 
indirectă informaţie de răsplătire a redactorului turnător. 
Manuscrisul «Fenomenologiei spiritului de Hegel» istorisită de 
Constantin Noica», — pentru care Noica a fost arestat pe 8 dec. 1958, 
a fost publicat la Paris în 1962 pe când filosoful se afla în închisoare. 
Există şi o traducere în engleză a cărții, făcută de Ion Podea, profesor 
de istorie şi redactor la BBC. Tot atunci fostul asistent al lui Blaga, 
Zevedei Barbu (profesor universitar la Glasgow), împreună cu Mabel, 
soția istoricului Grigore Nandriş (fratele Aniţei Nandriş-Cudla, 
autoarea extraordinarului volum memorialistic 20 de ani în Siberia), 
au lucrat la traducerea Jurnalului de idei (1944), ultima carte publicată 
de Noica la vremea libertăţii de gândire care făcuse posibile atâtea 
capodopere de gând românesc. Volumul Povestiri despre om, după o 
carte a lui Hegel, apărut la Cartea românească în 1980 este cenzurat 
de toate referirile la om ca «ființă căutătoare de Dumnezeu» (p.106 
din mss.) sau la religie ca «împlinire a spiritului» (ibid.), aşadar o 
carte ciuntită de tot ce semnalase turnătorul Pavel Apostol că ar fi 
fost «anticomunist şi mistic» în manuscrisul furnizat de Zigu Orenstein 
celor plătiți din bugetul țării ca să nu slăbească nici o clipă teroarea 
ideologică şi teroarea „polițienească” a Securității. 

5-v. Ion Varlam, Pseudo-România: Conspirarea deconspirării, 
Editura Vog, Bucuresti, 2004. 

